ছনি চৌধুরী, নবীগঞ্জ সংবাদদাতা ॥ নবীগঞ্জ উপজেলার আউশকান্দি বাজারে দিনে দুপুরে বাসার তালা ভেঙ্গে চুরির সময় দুই চোরকে জনতা আটক করেছেন। তাদেরকে গণপিটুনি দিয়ে পুলিশের কাছে সোপর্দ করা হয়েছে। আটক চোরেরা হচ্ছে, সুনামগঞ্জ সদর উপজেলার বাশকলা গ্রামের জাহাঙ্গীর আলমের পুত্র শফিক মিয়া (৪৫) ও ছাতক উপজেলার রাজারগাও রহমতবাগ গ্রামের চেরাগ আলীর পুত্র বাবুল মিয়া (৪০)। স্থানীয় ষূত্রে জানা গেছে, গতকাল সোমবার সকাল ১১টার দিকে আউশকান্দি বাজারে শিক্ষক মীর জিয়াউর রহমানের বাসার তালা ভেঙ্গে দুই চোর বাসার মালামাল তছনছ করে পালানোর সময় ঐ শিক্ষক বাসায় হাজির হলে চোর দুইজনকে দেখতে পান। এসময় তিনি চিৎকার করলে প্রতিবেশী লোকজন এসে দুই চোরকে আটক করেন। পরে জনতা তাদের গণপিটুনি দিয়ে পুলিশের কাছে সোপর্দ করেন।